Ɛzukoalɛdeɛ 10
Duzu A Le Abusua Ɛzonlenlɛ?
Ɔvi tete ne, ɛnee Gyihova kpondɛ kɛ mbusua nyia mekɛ maa bɛ nwo, bɛnyia sunsum nu anyuhɔlɛ na bɛ nee bɛ sua nu amra nyia agɔnwolɛvalɛ kpalɛ. (Mɛla ne 6:6, 7) Ɛhye ati a Gyihova Alasevolɛ ye mekɛ bie sie ɛkɛ dapɛne biala bɛfa bɛyɛ abusua ɛzonlenlɛ, bɛsuzu sunsum nu ninyɛne mɔɔ di bɛ ngyianlɛ fɔɔnwo bie anwo gyima wɔ bɛ ɛnwomenlelielɛ mekɛ nu a. Saa ɛ ngome a ɛde bɔbɔ a, ɛbahola wɔava mekɛ ɛhye wɔabikye Nyamenle ɔlua Baebolo ɛzukoalɛ ngyehyɛleɛ mɔɔ ɛbayɛ la azo.
Ɔle mekɛ mɔɔ maa yɛbikye Gyihova kpalɛ. “Bɛhwe bɛbikye Nyamenle, na ɔdaye noko ɔkɛbikye bɛ.” (Gyemise 4:8) Saa yɛsukoa Gyihova subane nee ye nyɛleɛ ne mɔ anwo ninyɛne dɔɔnwo wɔ ye Edwɛkɛ ne mɔɔ bɛhɛlɛ la anu a, ɔmaa yɛnwu ye kpalɛ. Adenle sikalɛ mɔɔ ɛkola ɛdua zo ɛbɔ wɔ abusua ɛzonlenlɛ ne abo la a le kɛ bɛbava mekɛ ne bie bɛabɔ nu bɛagenga Baebolo ne kpole, na bie a bɛali dapɛne Teokelase Ɛzonlenlɛ Sukulu ngyehyɛleɛ ne anzi. Bɛbahola bɛahyɛ ɛgengalɛ ne bɛamaa bɛ nwo, na akee bɛ muala bɛazuzu debie mɔɔ bɛzukoa wɔ Ngɛlɛlera ne anu la anwo.
Ɔle mekɛ mɔɔ maa abusua ne anu amra bikye bɛ nwo kpalɛ. Saa kunlima nee yelɛma, awovolɛ nee ngakula bɔ nu sukoa Baebolo ne kɛ abusua a, ɔmaa agɔnwolɛvalɛ mɔɔ la bɛ avinli la anu mia. Ɔwɔ kɛ ɔyɛ anyelielɛ nee anzondwolɛ mekɛ mɔɔ awie biala anye la ye ade wɔ dapɛne ne anu a. Awovolɛ bahola agyinla ɛvolɛ mɔɔ bɛ mra ne mɔ ɛli la azo akpa edwɛkɛtile mɔɔ fɛta la na bɛazuzu nwo, bie a bɛbahola bɛava edwɛkɛ mɔɔ wɔ Ɛzinzalɛ Arane nee Awake! ne anu anzɛɛ mɔɔ wɔ yɛ Intanɛte gyimalilɛleka, jw.org/nzi la bie bɛali gyima. Bɛbahola bɛabɔ ngyegyelɛ mɔɔ bɛ mra ne mɔ yiale ye wɔ sukulu nu la anwo adawu amaa bɛanwu kɛzi bɛbali nwolɛ gyima la. Bɛbahola bɛabɔ nu bɛazukoa edwɛne mɔɔ bɛbado wɔ debiezukoalɛ bo la bie na bɛava debie bɛaheha bɛ nloa wɔ mekɛ mɔɔ bɛwie bɛ abusua ɛzonlenlɛ ne yɛ la.
Mekɛ titile ɛhye mɔɔ bɛfa bɛbɔ nu bɛsonle Gyihova dapɛne biala la boa abusua ne kɔsɔɔti maa bɛ nye die Nyamenle Edwɛkɛ ne anwo, na ɔbayila bɛ mɔdenlebɔlɛ ne azo.
Duzu ati a yɛye mekɛ yɛsie ɛkɛ yɛfa yɛyɛ abusua ɛzonlenlɛ ɛ?
Kɛ ɔkɛyɛ na awovolɛ amaa mekɛ ɛhye ayɛ anyelielɛ amaa abusua ne kɔsɔɔti ɛ?
twi_Latn twi_Latn twi_Latn twi_Latn twi_Latn twi_Latn twi_Latn twi_Latn